text: Team Esbjerg tager førstepladsen med sejr over Aarhus
  19 oktober 2017 kl. 18.12
  Esbjergs sejr på 30-24 over Aarhus er den sjette på stribe for vestjyderne, der nu har 12 point i ligaen.
  Team Esbjerg er på førstepladsen i kvindernes bedste håndboldrække, efter at vestjyderne på hjemmebane tog en sejr på 30-24 over Aarhus United.
  Det er Team Esbjergs sjette sejr af syv mulige i denne sæson af HTH Go Ligaen, og holdet har nu som det eneste hold 12 point i ligaen.
  Aarhus United ligger næstsidst i tabellen med sine tre point, og derfor virkede det da også til at være en overkommelig opgave for ligavinderne fra 2016 fra Esbjerg.
  Men første halvleg blev en lige affære, hvor holdene fulgtes ad.
  Ida Bjørndalen markerede sig med fire scoringer på fire forsøg for Esbjerg, og det samme gjorde Julie Pontoppidan for Aarhus united. Stillingen ved pausen var 13-13.
  Små ti minutter inde i anden halvleg begyndte Team Esbjerg at rykke fra Aarhus, og halvvejs inde i halvlegen førte favoritterne med 23-17.
  Afstanden blev kun større for Aarhus United, der ikke kunne stille meget op mod de stærke esbjergensere. Kampen sluttede 30-24 til Esbjerg.
  Esbjerg møder onsdag de danske mestre fra Nykøbing Falster Håndbold i et opgør om at komme i Final 4 i Santander Cup.
  